দিন কয়েক আগে নরেন্দ্র মোদীকে আক্রমণ করে কংগ্রেস সভানেত্রী সনিয়া গাঁধী বলেছিলেন, “প্রধানমন্ত্রী যা কথা বলেন তার বেশির ভাগই হাওয়াবাজি। বাস্তবের সঙ্গে তার মিল খুবই কম।” এ বার তাঁর সেই আক্রমণেরই উত্তর দিলেন প্রধানমন্ত্রী। নাম না করে কংগ্রেসকে ‘হাওলাবাজের দল’ বলে কটাক্ষ করলেন তিনি। দশম হিন্দি কনফারেন্সের উদ্বোধনে বৃহস্পতিবার ভোপালে গিয়েছিলেন প্রধানমন্ত্রী। সেখানেই কংগ্রেসকে তীব্র আক্রমণ করেন মোদী। তিনি বলেন, “এক সময়ে চারশো আসন পাওয়া দল চল্লিশে এসে ঠেকেছে। মানুষ এদের প্রত্যাখান করেছে। কিন্তু হাওলাবাজের দল এর থেকে কোনও শিক্ষাই নেয়নি। উল্টে সংসদের অচল করে দেশের অগ্রগতিতে বাধা দিয়েছে। এদের জন্য গুরুত্বপূর্ণ কোনও বিল পাস করানো যায়নি।” বিজেপি তথা এনডিএ তাদের পুরনো ভুল থেকে শিক্ষা নিয়েছে দাবি করে প্রধানমন্ত্রী বলেন, “আমরা কারও সমালোচনা করি না। তাই মানুষ আমাদের বিপুল সংখ্যাগরিষ্ঠতা দিয়ে ক্ষমতায় এনেছে। আর যে দলকে মানুষ ছুড়ে ফেলে দিয়েছে, তারা ফের দেশের অগ্রগতিতে বাধা দিচ্ছে।” কালো টাকা নিয়ে কেন্দ্র কড়া হওয়াতেই কংগ্রেস সরকারের কাজে বাধা দিচ্ছে বলে দাবি করেন প্রধানমন্ত্রী। তাঁর মতে, “কালো টাকা ফেরাতে আমরা তত্পর। সেই জন্যই হাওলাবাজের দল আমাদের বাধা দিচ্ছে।” মোদীর এই কটাক্ষের পরই দুর্নীতি ইস্যুতে প্রধানমন্ত্রীকে আক্রমণ করেছেন রাহুল গাঁধী। কংগ্রেস সহ-সভাপতির দাবি, “প্রধানমন্ত্রী বলেছিলেন, নিজে খাব না, কাউকে খেতেও দেব না। এখন দেখা যাচ্ছে কৃষকরা বাদে সবাই খাচ্ছে।”